b'\n_START_ARTICLE_\nJuhani Sorri\n_START_PARAGRAPH_\nJuhani Sorri (s. 25. lokakuuta 1941) on suomalainen shakinpelaaja, joka on pelannut sek\xc3\xa4 l\xc3\xa4hi\xc5\xa1akkia ett\xc3\xa4 kirje\xc5\xa1akkia. H\xc3\xa4n sai kirje\xc5\xa1akin suurmestarin arvon 1982. L\xc3\xa4hi\xc5\xa1akissa Sorri on peliluokaltaan FIDE-mestari (FM).\n_START_SECTION_\nL\xc3\xa4hi\xc5\xa1akki\n_START_PARAGRAPH_\nPeliuransa alussa Sorri edusti Lahden Shakkikerhoa (toimii nykyisin nimell\xc3\xa4 Lahden Shakki (LahS)). H\xc3\xa4n voitti 18-vuotiaana vuonna 1960 Suomen shakkiliiton II luokan turnauksen. Voiton ansiosta h\xc3\xa4n korottui I luokkaan. Nuorten suomenmestaruusturnauksessa 1960 h\xc3\xa4n oli 4. sijalla. Mestaruuden tuolloin voitti Erkki Havansi. Lappeenrannassa huhtikuussa 1961 pelatussa liittoturnauksessa Sorri voitti I luokassa oman ryhm\xc3\xa4ns\xc3\xa4 tuloksella 4,5/5. H\xc3\xa4n voitti I luokan ryhm\xc3\xa4n my\xc3\xb6s H\xc3\xa4meenlinnassa 1964 pelatussa turnauksessa. My\xc3\xb6hemmin samana vuonna h\xc3\xa4n kohosi mestariehdokasluokkaan. Elokuussa 1965 Sorri voitti Raumalla mestariehdokasluokan ryhm\xc3\xa4n ja korottui \xc5\xa1akkimestariksi. L\xc3\xa4hipelin suomenmestaruusturnauksessa Sorri on voittanut hopeaa 1967 ja 1972._NEWLINE_Sorri edusti Lahden Shakkikerhoa viel\xc3\xa4 vuonna 1989, jolloin h\xc3\xa4n oli Suomen Shakkiliiton 10. ketjukilpailussa kokonaiskisan 4. sijalla. Ketjukilpailusarjassa pelattiin kauden 1989 aikana 32 turnausta. Eniten ketjukilpailupisteit\xc3\xa4 ker\xc3\xa4si suurmestari Heikki Westerinen. FIDE-mestarin arvon saamiseksi vaaditaan, ett\xc3\xa4 kansainv\xc3\xa4linen vahvuusluku (eloluku) on v\xc3\xa4hint\xc3\xa4\xc3\xa4n 2300 pistett\xc3\xa4. Sorrin elo-luku kohosi vuoden 1989 aikana vaadittavaan 2300 pisteeseen ja h\xc3\xa4nelle my\xc3\xb6nnettiin kyseinen FIDE-mestarin arvonimi._NEWLINE_Vuonna 1990 Sorri liittyi Etel\xc3\xa4-Vantaan Shakin (EtVaS) j\xc3\xa4seneksi  H\xc3\xa4n osallistui 1990 Suomen Shakkiliiton mestaruusturnaukseen, mutta kovatasoisessa kisassa (osallistujien joukossa oli unkarilainen suurmestari Peter Lukacs ja useita kansainv\xc3\xa4lisi\xc3\xa4 mestareita) sijoitus oli vaatimaton 10. sija. Vuonna 1991 Sorri voitti Suomen Shakkiliiton mestaruuden. H\xc3\xa4n teki kisassa samalla KvM-tuloksen eli saavutti yhden kansainv\xc3\xa4lisen mestarin arvonimeen vaadittavan osatuloksen. L\xc3\xa4hi\xc5\xa1akin kansainv\xc3\xa4lisen mestarin arvon saavuttamiseen tarvitaan v\xc3\xa4hint\xc3\xa4\xc3\xa4n kahdesta kiinnityksest\xc3\xa4 eli saavutetusta KvM-tuloksesta yhteens\xc3\xa4 27 peli\xc3\xa4 ja pelaajan kansainv\xc3\xa4lisen vahvuusluvun (eloluku) on oltava v\xc3\xa4hint\xc3\xa4\xc3\xa4n 2400 pistett\xc3\xa4. Sorri edusti Suomea \xc5\xa1akkiolympialaisissa Skopjessa 1972 ja saavutti 4. p\xc3\xb6yd\xc3\xa4ll\xc3\xa4 tuloksen 9,5/14. Nykyisin Sorri on jo lopettanut aktiivisen peliuransa. H\xc3\xa4n pelasi Helsingin Shakkiklubin joukkueessa shakin SM-liigaa viel\xc3\xa4 kaudella 2004-2005 ja sai kauden aikana 3 pistett\xc3\xa4 6 pelist\xc3\xa4._NEWLINE_Pelaamisen ohella Juhani Sorri on osallistunut my\xc3\xb6s \xc5\xa1akin j\xc3\xa4rjest\xc3\xb6ty\xc3\xb6h\xc3\xb6n. H\xc3\xa4n toimi Suomen Shakkiliiton varapuheenjohtajana vuosina 1980-1982. \xc5\xa0akillisista ansioistaan h\xc3\xa4n sai 1982 \xc5\xa1akin hopeisen ansiomerkin.\n_START_SECTION_\nKirje\xc5\xa1akki\n_START_PARAGRAPH_\nKirje\xc5\xa1akissa Sorri voitti Suomen mestaruuden 1974. H\xc3\xa4n sai 1975 kirje\xc5\xa1akkimestarin arvonimen. Kirje\xc5\xa1akin kansainv\xc3\xa4lisen mestarin arvon h\xc3\xa4n sai 1977. Vuosina 1977-1982 pelattiin Eino Heilimon I kansainv\xc3\xa4linen muistoturnaus. Sorri voitti kisan tuloksella 10/14 ja sai tuloksen perusteella kirje\xc5\xa1akin suurmestarin arvonimen.'